النضام الشمسي

النّظام شّمسي اولا مجموعة شمسية هو نظام اللي مربوط مع بعضياتو بفعل جاذبية واللي كيتكون من شّمش ؤ اجسام اللي كيدورو عليها سوى بشكل مباشر سوى بشكل ماشي مباشر. هاد اجسام كيتسماو بالاجرام السماوية ؤ من بين اجرام اللي كيدورو على شّمش بشكل مباشر كنتلاقاو، اكبرهم لكواكب التمنية، ؤ الباقي كلهم اجرام صغيرة؛ الكواكب القزمية واجرام صغيرة ديال النظام الشمسي. من بين الاجرام اللي كدور على الشمس بشكل غير مباشر كنتلاقاو الاقمار اللي جوج منهم كبر من اصغر كوكب؛ عطارد. النظام الشمسي تكون 4. 6 مليار عام هادي، بواسطة انهيار جاذبي ديال واحد السحابة جزيئة عملاقة بين النجمية. الغالبية العظمى ديال كتلة النظام كاينة فالشمس، والكتلة اللي بقات الاغلبية ديالها كاينة فالمشتري. الكواكب الدخلانية الصغيرة الربعة، عطارد، الزهرة، الارض، والمريخ، كلهم كواكب ارضية، يعني انهم كيتكونو من الصخر والمعادن بشكل اولي. الكواكب الخرجانية الربعة هوما كواكب عملاقة ؤ كلهم الكتلة ديالهم فعليا كبر من الكتلة ديال الكواكب الارضية. اكبر وحدين، المشتري وزحل، هوما عمالقة غازية، يعني كيتكونو اساسيا من الهيدروجين ؤالهيليوم. اما ابعد وحدين، اورانوس ونپتون هوما عمالقة جليدية كيتكونو من مواد بنقط انصهار عالية نسبيا الى قارناهم بالهيدروجين والهيليوم، كيتسماو مواد متطايرة، بحال الما، الامونيا والميثان. كامل الكواكب التمنية عندهم تقريبا مدارات دائرية كاينة على قرص مسطح تخيلي كيتسمى مسار. النظام الشمسي كيضم حتى الاجرام الصغيرة. حزام الكويكبات اللي جا ما بين المريخ والمشتري، كيضم فغالبتو اجرام كتكون – بحال الكواكب الارضية – من الصخر والمعدن. مورا المدار ديال نبتون كنتلاقوا حزام كيپلر ؤالقرص المتفرق، اللي هوما ساكنة ديال الاجرام مورا النپتونية كتكون الغالبية ديالهم من الجليد، ؤموراهم ساكنة مكتاشفة مؤخرا ديال السيدنويدات. من بين هاد الساكنة، كاينين اجرام كبيرة بما فيه الكفاية باش يكونو مدورين بفعل الجاذبية ديالهم، وراه كاينين مناقشات محتارمة فهاد المجال بحال شحال غادي يكون العدد ديالهم… بحال هاد الاجرام تصنفات على انها كواكب قزامية. ؤوحدين خرين تم التعريف ديالهم ولا تقبلو على انهم كواكب قزامية بما فيهم سيريس ؤالاجرام مورا النپتونية پلوتو واريس. بالاضافة لهاد جوجت المناطق كاينين بزاف الساكنة ديال الاجرام الصغيرة بما فيهم المذنبات، القنطورات، ؤسحاب الغبرة بين الكواكب اللي كيسافرو بحرية بين المناطق. ستة من بين الكواكب، اكبر ستة كواكب قزامية، ؤالعديد من الاجرام الصغيرة كيدورو عليهم اقمار طبيعية، عادة كيݣولو ليهم غير "اقمار" نسبة للقمر. كل واحد من الكواكب الخرجانية ضايرة بيه خواتم كوكبية ديال الغبرة واجسام صغيورة خرى. الريح الشمسية، هي تدفق ديال الجزيئات المشحونة كيخرج من الشمس، كدير واحد المنطقة كتشبه للفقاعة فالوسط بين النجوم كتسمى بالهيليوسفير. الهيليوپوز هي النقطة فين كيتساوا الضغط من عند الريح الشمسية مع الضغط المعاكس ديال الوسط بين النجوم؛ راه كيتمدد حتال حافة القرص المتفرق. سحابة اورت اللي كيتعتاقد بانها المصدر ديال المذنبات اللي عندها دور زمني كبير امكن تكون بعيدة تقريبا الف مرة من الهيليوسفير. النظام الشمسي كاين فذراع الجبار، 26. 000 سنة ضوئية من مركز مجرة مجر لكبش. الاكتشاف ؤالاستكشاف. فمعظم تاريخها، البشرية ما فهماتش ؤما تعرفاتش على مفهوم النظام الشمسي. اغلب الناس حتال اواخر العصور الوسطى–عصر النهضة كان كيسحاب ليهم بللي الارض هي مركز الكون ؤبللي هي مختالفة من ناحية التصنيف على الاجسام الالهية ولا الاثيرية اللي كتحرك فالسما. واخا الفيلسوف اليوناني ارسطرخس الساموسي فكر فنظام فيه شمس مركزية غادي تعاود تنظم الكوسموس، كان نيكولاس كوپرنيكوس هو اول واحد غادي يطور شي نظام يتوقع فيه رياضيا مركزية الشمس. فالقرن 17، اكتاشف ݣاليليو بللي الشمس فيها شي نقاطي كحلين، ؤ بللي المشتري عندو ربعة الاقمار كيدورو عليه. كريستيان هوݣنز غادي يتبع على اكتشافات ݣاليليو فاش غيكتاشف تيتان القمر ديال زحل ؤالشكل ديال الحلقات نتاعو. عرف ادموند هالي ف1705 بللي الظهورات المتكررة ديال واحد المذنب كانت كتسجل نفس الجسم، اللي كيرجع بانتظام مرة وحدة كل 75–76 عام. هادا كان اول دليل على شي حاجة من غير الكواكب كدور على الشمس. فهاد الوقت (1704) بان المصطلح ديال "Solar System" (النظام الشمسي) فلونݣلي. فعام 1838، فريدريش بيسل غادي يقيس بنجاح التزيح النجمي اللي هو تغير ظاهري فالموقع ديال شي نجم معين كينتج على الحركة الدورانية ديال الارض على الشمس، ؤهاكا قدم اول برهان تجريبي مباشر على مركزية الشمس. مللي بدات التحسنات فالفلك الرصدية ؤبدا الاستعمال ديال المركبات الفضائية بلا طيار ولا ممكن التحقيق المفصل فاجرام خرى كاينة فمدار على الشمس.